Kinderliedjie het vrou op holArgieffoto (Foto: ktphotography, Pixabay) Die “onheilspellende” klanke van ŉ kinderliedjie, wat as ŉ afskrikmiddel vir diewe gebruik is, het een vrou vir ongeveer ŉ jaar lank op hol gehad. Die vrou, van Ipswich in Engeland, het gereeld “It’s raining, it’s pouring” gehoor, maar nie ŉ idee gehad waar dit vandaan kom nie, berig die Ipswich Star. Die vrou het die geluid beskryf as ŉ “blikkerige klank in die verte”. Die ma van twee het ná maande se onsekerheid uiteindelik plaaslike owerhede ontbied wat die bron opgespoor het by die Farthing Road-nywerheidsgebied. Die klank is intussen sagter gestel. Die vrou het maande lank die liedjie gehoor wat skielik verdwyn en dan op ŉ dag weer opklink. Die vrou, wat anoniem wil bly, het gesê dit was die mees vreesaanjaende ding toe sy dit die eerste keer gehoor het. “Ek het koud en siek gevoel en gewonder wat op aarde dit kon wees!” Toe die liedjie Maandagaand omstreeks 23:15 egter weer elke twee tot drie minute begin speel het, het sy die Ipswich Borough-raad gekontak om oor die geluide te kla. Ander inwoners het dit intussen ook aangemeld. ŉ Raadslid het gaan ondersoek instel en ontdek die geluid kom van luidsprekers by ŉ eenheid in die nywerheidsgebied. Die alarm is opgestel om oortreders te verjaag en ŉ woordvoerder het gesê dit was baie suksesvol, maar hulle was nie bewus van die effek wat dit op die inwoners gehad het nie. Hy het verduidelik die liedjie het herhaaldelik begin speel weens ŉ spinnekop wat homself op die kamera, wat aan die alarm gekoppel is, tuisgemaak het. Die vrou het Dinsdag bevestig sy kan gelukkig nie meer die liedjie hoor nie, nou dat die alarm ietwat sagter gestel is. ŉ Woordvoerder van die raad het ingestem die kinderliedjie klink baie onheilspellend “daardie tyd van die nag”. As die bogenoemde klankgreep nie in jou webblaaier speel nie, kan jy dit hier luister